

**G U V E R N U L R O M Â N I E I**

**ORDONANȚĂ DE URGENȚĂ**

**privind unele măsuri pentru implementarea proiectelor de infrastructură publică de sănătate cu finanțare din fonduri externe nerambursabile în cadrul Programului Sănătate și din** **împrumuturi contractate cu** **Instituțiile Financiare Internaționale**

Infrastructura publică de sănătate constituie o prioritate a Guvernului României și a Programului de Guvernare 2021 - 2024, deoarece aceasta are un impact major asupra asigurării accesului populației la servicii publice de sănătate de un înalt nivel calitativ, precum și la îmbunătățirea condițiilor de spitalizare de zi sau spitalizare continuă din unitățile sanitare publice.

Prin Decizia de punere în aplicare a Comisiei nr. 8934 din data de 30 noiembrie 2022 de aprobare a programului „Sănătate” pentru sprijin din partea Fondului european de dezvoltare regională și Fondului social european Plus în cadrul obiectivului „Investiții pentru ocuparea forței de muncă și creștere economică” din România, a fost aprobat Programul Sănătate în cadrul căruia pentru infrastructura publică de sănătate au fost aprobate fonduri din împrumuturi de 2 miliarde euro sub formă de cofinanțare publică din împrumut contractat cu Instituțiile Financiare Internaționale, destinate în principal pentru realizarea de investiții de extindere/ modernizare/ reabilitare, inclusiv construcții noi și dotarea cu echipamente medicale în unitățile sanitare cu paturi cu scopul de a asigura creșterea accesului la servicii publice de sănătate de calitate destinate populației și cu scopul de a îmbunătăți starea tehnică generală a acestei categorii de infrastructuri.

Proiectele de investiții vizate de prezenta ordonanță de urgență sunt investițiile din Programul „Sănătate”, care sunt specifice acțiunii B - *Investiții de mică amploare în infrastructura publică a spitalelor mici, orășenești și municipale* aferente Priorității 2 și acțiunii B - *Investiții în infrastructuri spitalicești noi: spitale județene/ județene de urgență; spitale monospecialitate* aferente Priorității 4 și unități sanitare finanțate din împrumuturi contractate cu Instituțiile Financiare Internaționale.

Odată cu alocarea de fonduri destinate infrastructurii publice de sănătate prin Programul Sănătate au fost stabilite condiții de monitorizare specială asupra implementării acestor categorii de proiecte de infrastructură, dar și de consolidare a capacității administrative a viitorilor beneficiari de fonduri externe nerambursabile. Mai mult, Autoritatea de Management pentru Programul Operațional Sănătate va realiza monitorizarea periodică a progresului obținut și, în baza acestuia, până la sfârșitul anului 2023 va efectua, împreună cu serviciile Comisiei, o revizuire/ reevaluare a alocărilor/mecanismelor de cofinanțare, inclusiv a împrumutului contractat cu Instituțiile Financiare Internaționale. În situația în care nu se constată progrese în ceea ce privește implementarea proiectelor de infrastructură publică de sănătate, fondurile alocate în cadrul Programului Sănătate ar urma să se realoce pentru alte categorii de investiții din cadrul programului sau, după caz, contribuția UE alocată cu această destinație va fi diminuată în mod corespunzător.

Pentru a evita pierderea fondurilor alocate pentru aceste categorii de proiecte de infrastructură extrem de importante pentru dezvoltarea infrastructurii de sănătate sunt necesare în regim de urgență măsuri pentru identificarea și selectarea pe bază de criterii transparente a categoriilor de proiecte care urmează a fi finanțate prin mix de resurse financiare în cadrul Programului Sănătate.

În plus, categoriile de măsuri necesare pentru implementarea proiectelor de infrastructură de sănătate publică vor viza atât descentralizarea implementării proiectelor de infrastructură și implementarea acestora în principal prin implicarea autoritățile publice locale, dar și implicarea, dacă este cazul, a Agențiilor de Dezvoltare Regională în sistemul de management și control al programului pentru această tipologie de investiții pentru a asigura o cât mai bună implementare a proiectelor de infrastructură de sănătate, dar și o monitorizare atentă a acestora pentru a putea evita riscul de pierdere a fondurilor publice alocate prin program.

În aceste condiții, elementele menționate mai sus vizează interesul public, iar pentru a evita riscul de pierdere a fondurilor externe nerambursabile alocate prin Programul Sănătate sunt necesare măsuri care reprezintă o urgență pentru Guvernul României, a cărei reglementare nu poate fi amânată, și, prin urmare, se impune adoptarea de măsuri imediate pe calea ordonanței de urgență.

În temeiul art. 115 alin. (4) din Constituția României, republicată,

**Guvernul României adoptă prezenta ordonanță de urgență.**

**Art.1 (1)** Prezenta ordonanță de urgență stabilește cadrul general privind metodologia și criteriile de selecție pentru proiectele de investiții publice din domeniul sănătății finantate din asistenta financiara nerambursabila și din împrumuturi contractate cu Instituțiile Financiare Internaționale, pentru care urmează a se încheia contracte de finanțare în conformitate cu regulile de finanțare stabilite prin Ghidurile Solicitantului de către Autoritatea de Management pentru Programul Operațional Sănătate.

**(2)** Prin criteriile de selecție se asigură selectarea la finanțare a proiectelor de investiții publice din domeniul sănătății pentru care urmează să se încheie contracte de finanțare în conformitate cu prevederile art. 73 alin. (2) din Regulamentul (UE) 2021/1060 al Parlamentului European și al Consiliului din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize.

**(3)** Asistenta financiare rambursabila pentru asigurarea cofinanțării proiectelor de infrastructură de sănătate este contractata de către Statul Român prin Ministerul Finanțelor cu respectarea prevederilor legale privind datoria publică și este destinata asigurării cofinanțării la valoarea stabilită prin Decizia de punere în aplicare a Comisiei nr. 8934 din data de 30 noiembrie 2022 de aprobare a programului „Sănătate” pentru sprijin din partea Fondului european de dezvoltare regională și Fondului social european Plus în cadrul obiectivului „Investiții pentru ocuparea forței de muncă și creștere economică” din România, care nu poate depăși valoarea maximă de 3 mld. Euro.

**(4)** Asistenta financiare rambursabila se utilizează pentru proiectele de investiții specifice *acțiunii B - Investiții de mică amploare în infrastructura publică a spitalelor mici, orășenești și municipale* aferente Priorității 2 și *acțiunii B - Investiții în infrastructuri spitalicești noi: spitale județene/ județene de urgență; spitale monospecialitate aferente Priorității 4* din Programul Sănătate.

**Art.2**  Criteriile de selecție pentru proiectele de investiții prevăzute la art.1 alin.(4) se aprobă de către Comitetul de Monitorizare a Programului Sănătate, la propunerea Autorității de Management pentru Programul Operațional Sănătate pe baza criteriilor-cadru de selecție stabilite potrivit art.6 alin.(2) și se cuprind în ghidurile solicitantului pentru selecție elaborate și aprobate prin ordin al ministrului investițiilor și proiectelor europene.

(2) Se mandatează Autoritatea de Management pentru Programul Operațional Sănătate să propună pentru aprobare Comitetului de Monitorizare al Programului Sănătate criterii de selecție care respectă criteriile-cadru de selecție prevăzute de prezenta ordonanță de urgență;

**Art.3 (1**) Valoarea eligibilă finanțată din Programul Sănătate aferentă unui proiect de investiții specific pentru acțiunea B, Prioritatea 4 din Programul Sănătate: *Investiții în infrastructuri spitalicești noi: spitale județene/ județene de urgență; spitale monospecialitate - unități sanitare cu paturi* este de minim 5 milioane euro și maxim 500 milioane euro care includ:

a) lucrări de extindere pentru clădiri, inclusiv lucrări de conectare la clădiri existente și dotare cu echipamente medicale specifice, inclusiv măsuri de tranziție verde și digitalizare.

b) lucrări de construcții noi, inclusiv dotarea cu echipamente medicale specifice inclusiv măsuri de tranziție verde și digitalizare.

**(2)** Valoarea eligibilă finanțată din Programul Sănătate aferentă unui proiect de investiții specific pentru acțiunea B, Prioritatea 2 - *Investiții de mică amploare în infrastructura publică a spitalelor mici, orășenești și municipale – unități sanitare cu paturi* este detaliată pe categorii de investiții specifice, după cum urmează:

a) lucrări de modernizare/reabilitare și dotare, extindere la construcțiile existente, inclusiv lucrări de conectare la clădiri existente, lucrări de construcții noi și dotare, minim 5 milioane euro și maxim 75 milioane euro pentru unitățile sanitare cu paturi municipale;

b) lucrări de modernizare/reabilitare și dotare, extindere la construcțiile existente, inclusiv lucrări de conectare la clădiri existente, lucrări de construcții noi și dotare, minim 5 milioane euro și maxim 45 milioane euro pentru unitățile sanitare cu paturi orășenești;

**(3)** Valoarea totală a proiectelor poate include cofinanțarea beneficiarilor și/sau după caz cheltuieli neeligibile finanțate din surse proprii sau din alte fonduri alocate potrivit legii inclusiv din alte împrumuturi bancare contractate în nume propriu, cu respectarea legislației privind datoria publică.

(4) În vederea finalizării proiectelor, valoarea totală a acestora poate fi actualizată ca urmare a creșterii prețurilor la materiale și/sau la utilitățile publice dacă prin lege se prevede astfel sau majorată în limita unui procent de maxim 20%. Valoarea contractelor de finanțare se modifică în mod corespunzător.

(5) În vederea evitării dezangajării, cât și pentru atingerea indicatorilor de program și pentru finalizarea proiectelor, valoarea totală a bugetului contractului de finanțare poate fi actualizată în funcție de stadiul de implementare și de disponibilitatea fondurilor alocate in Programul Sanatate.

**Art.4** (1) Solicitanții eligibili în cadrul apelurilor de selecție de proiecte aferente Prioritatii 2 - *Investiții de mică amploare în infrastructura publică a spitalelor mici, orășenești și municipale – unități sanitare cu paturi* sunt:

1. Unități administrativ-teritoriale (UAT), definite conform Ordonanței de urgenţă a Guvernului nr. 57/2019 privind Codul administrativ, cu modificările și completările ulterioare, care au în coordonare /subordonare/ autoritate unități spitalicești sau dețin în administrare infrastructuri spitalicești menționate la b);
2. Spitale publice mici, municipale și orășenești, inclusiv spitale municipale de urgență;
3. Parteneriate între autoritățile și instituțiile publice locale și/ sau centrale și unitățile sanitare publice;

**(2)** Solicitanții eligibili în cadrul apelurilor de selecție de proiecte aferente Prioritatea 4: *Investiții în infrastructuri spitalicești noi:* acțiunea B *spitale județene/ județene de urgență/clinic de urgență; spitale monospecialitate – unități sanitare cu paturi*,sunt:

1. Unități administrativ-teritoriale (UAT), definite conform Ordonanței de urgenţă a Guvernului nr. 57/2019 privind Codul administrativ, cu modificările și completările ulterioare, care au în coordonare /subordonarea /autoritate unități spitalicești sau dețin în administrare infrastructuri spitalicești menționate la b) și c);
2. Spitale județene/județene de urgență, inclusiv clinice județene de urgență/ clinice de urgență;
3. Spitale monospecialitate, inclusiv institute monospecialitate care desfășoară activitate medicală spitalicească și prespitalicească aflate în coordonarea/ autoritatea/ subordonarea Ministerului Sănătății, inclusiv autorităților și instituțiilor publice centrale din sfera apărării şi ordinii publice și siguranței naționale, respectiv Academiei Române. Nu vor fi eligibile următoarele categorii de unități sanitare publice cu paturi: spitale psihiatrie, recuperare reabilitare, TBC, paliație.
4. Parteneriate între autoritățile și instituțiile publice locale și/ sau centrale și unitățile sanitare publice;

**Art.5** Nu sunt eligibile în cadrul apelului de proiecte organizat potrivit prevederilor din Regulamentele Comisiei Europene acele categorii de proiecte de investiții care sunt implementate în clădiri specifice activităților medicale care au asigurată finanțarea pentru investiții indiferent de natura acestora din fonduri alocate prin Planul Național de Redresare și Reziliență;

**Art.6** **(1)** Apelurile de selecție a proiectelor de infrastructură de sănătate sunt apeluri transparente și competitive care se organizează și se implementează de către Autoritatea de Management pentru Programul Operațional Sănătate din cadrul Ministerului Investițiilor și Proiectelor Europene cu respectarea prevederilor art.73 din Regulamentul (CE) 1060/2021.

**(2)** Criteriile-cadru de selecție pentru stabilirea eligibilității precum și pentru evaluarea tehnico-financiară sunt după cum urmează:

**a) Criterii-cadru minimale de eligibilitate pentru selecția proiectelor:**

**a.1.)** tipologia unității sanitare - unitate sanitară publică cu paturi;

**a.2.)** grup țintă, potrivit articolul 22 alineatul (3) litera (d) punctul (iii) din RDC, respectiv

Prioritatea 2 - Spitale publice mici, municipale și orășenești si prioritatea 4: spitale județene/ județene de urgență si spitale monospecialitate

**a.3.)** localizarea proiectului: regiuni mai puțin dezvoltate/regiuni dezvoltate;

**a.4.)** valoarea eligibilă a proiectului;

**a.5.)** tipuri de acțiuni eligibile;

**a.6.)** complementaritatea cu finanțarea măsurilor propuse din PNRR – componenta 12 Investițiile I 2.1. I 2.2.;

**a.7.)** relevanța investiției prin raportare la documente strategice naționale/ regionale/ locale referitoare la necesitatea investiției;

**a.8.)** maturitatea investiției

**a.9.)** condiții referitoare la eficiența energetică (aplicabil pentru extinderi/ construcții noi)

**a.10.)** menținerea funcționalității investiției/operaționalizarea și mentenanța acesteia;

**a.11.)** alte cerințe stabilite prin Programul Sănătate (cum ar fi pentru Prioritatea 4: Investiția propusă în cadrul proiectului NU generează o creștere a numărului de paturi în spitalizare continuă etc)

**a.12.)** proiectele de investiții au obținut avizul din partea Ministerului Sănătății pentru categoriile de investiții propuse de solicitanți;

**b) Criterii-cadru de selecție a proiectelor**:

**b.1.)** Relevanța, oportunitatea proiectului și contribuția proiectului la realizarea obiectivului specific FEDR;

**b.2.)** Maturitatea pregătirii proiectului;

**b.3.)** Capacitatea administrativă a solicitantului, coerența și eficacitatea intervențiilor propuse;

**b.4.)** Rezonabilitatea costurilor și eficiența investițiilor propuse;

**b.5.)** Inovarea și calitatea proiectului propus;

**b.6.)** Contribuția proiectului larespectarea principiilor privind eficiența resurselor/ imunizarea la schimbările climatice, la principiile orizontale (egalitatea de șanse, de gen și nediscriminarea).

**b.7.)** Operaționalizarea, sustenabilitatea și impactul investiției ;

**(3)** Metodologia de evaluare si criteriile pentru evaluarea tehnico-financiară a proiectelor de investiții publice se aprobă de către Comitetul de Monitorizare a Programului Sănătate pe baza criteriilor-cadru prevăzute la alin.(2).

**(4)** Apelurile de proiecte pentru selecția proiectelor de infrastructură publică de sănătate vor fi apeluri cu termen limită de depunere.

**(5)** Proiectele de infrastructură de sănătate selectate la finanțare în cadrul apelurilor de selecție trebuie să aibă un prag minim de calitate de 50 puncte, cu respectarea îndeplinirii punctajelor minime pe fiecare criteriu.

**(6)** Beneficiarii proiectelor de infrastructură de sănătate selectate la finanțare în cadrul apelurilor de selecție care fac obiectul prezentei ordonanțe de urgență asigura o contribuție proprie în cuantum de minim 2% din valoarea totală eligibilă a proiectului, precum și acoperirea diferenței de finanțare pentru proiectele a căror valoare totală depășește limitele maxime prevăzute la art. 3, alin (1) și alin (2).

**Art.7** **(1)** Avizul Ministerului Sănătății prevăzut la art.6, alin.(2), lit.a), punctul a.12.) se acordă solicitanților de fonduri alocate prin Programul Sănătate în termen de maxim 15 zile de la data depunerii solicitărilor.(2) Avizul va cuprinde:

1. Denumirea solicitantului;
2. Denumirea proiectului de investiții propus;
3. Categoriile de lucrări care urmează a se realiza;
4. Valoarea totală a proiectului, inclusiv TVA;

**(3)** Ministerul Sănătății va stabili criterii de acordare a avizului, aprobate prin ordin al ministrului sănătății.

**(4)** Proiectele de investiții publice în infrastructura de sănătate care nu dețin avizul Ministerului Sănătății nu sunt eligibile la finanțare din fonduri alocate prin Programul Sănătate.

**Art.8** **(1)** Împotriva rezultatului procesului de evaluare tehnico financiara se pot depune contestații în condițiile și la termenele prevăzute de Ordonanței de urgenţă a Guvernului nr 23/2023 privind instituirea unor măsuri de simplificare și digitalizare pentru gestionarea fondurilor europene aferente Politicii de coeziune 2021-2027.

**(2)** Listele proiectelor selectate la finanțare prin Programul Sănătate de către MIPE se aprobă prin hotărâre a Guvernului după finalizarea procesului de contractare.

**Art.9** **(1)** Pentru proiectele de infrastructură de sănătate selectate la finanțare, contractele de finanțare se încheie cu respectarea procentelor de finanțare din fonduri externe nerambursabile și a celor din cofinanțarea națională care vor fi detaliate în Ghidurile solicitantului, cu încadrarea în ratele de cofinanțare pe regiuni de dezvoltare la nivelul priorităților vizate.

**(2)** Pentru proiectele de investiții situate în regiunea dezvoltată clasificată astfel potrivit legii, contractele de finanțare se încheie din fondurile alocate din împrumuturile contractate cu Instituțiile Financiare Internaționale fără alocarea de fonduri externe nerambursabile din Programul Sănătate, cu rata de cofinanțare publică și cofinanțare a beneficiarului respectiv cheltuieli neeligibile structurate în funcție de bugetul proiectului de investiții publice.

**Art.10 (1)** Pe baza contractelor de finanțare încheiate, în vederea asigurării cofinanțării proiectelor de infrastructură de sănătate din împrumuturi contractate cu Instituțiile Financiare Internaționale, documentațiile tehnico-economice care însoțesc aceste proiecte se înaintează către structurile de specialitate ale Instituțiilor Financiare Internaționale, în vederea analizării acestora ținând seama de criteriile de selecție stabilite, precum și pentru asigurarea conformității documentațiilor elaborate de beneficiari cu standardele tehnice specifice instituțiilor financiare internaționale.

**(2)** Beneficiarii finanțării sunt obligați să asigure în perioada analizării documentațiilor tehnico-economice potrivit alin.(1) informațiile necesare, documentele justificative, justificările precum și orice alte categorii de informații necesare în vederea obținerii acceptului privind asigurarea cofinanțării din împrumuturi contractate cu Instituțiile Financiare Internaționale.

**(3)** Autoritatea de Management pentru Programul Operațional Sănătate din cadrul MIPE va include clauze specifice în contractele de finanțare încheiate pentru a se asigura că beneficiarul finanțării furnizează informațiile/documentele/ justificările necesare pentru analiza documentației tehnico-economice și obținerea acceptului în vederea utilizării împrumutului contractat cu Instituțiile Financiare Internaționale potrivit alin. (1) și (2).

**Art.11 (1)** Contractele de finanțare încheiate pentru proiectele de infrastructură publică de sănătate se pot modifica pe bază de act adițional la contractul de finanțare dacă din analiza documentațiilor tehnico-economice realizată potrivit art.10, alin.(1) și (2) reiese că aceste modificări sunt necesare în vederea accesării împrumutului contractat cu Instituțiile Financiare Internaționale pentru asigurarea cofinanțării proiectului.

**(2)** Autoritatea de Management pentru Programul Operațional Sănătate din cadrul MIPE va include clauze în contractele de finanțare încheiate cu beneficiarii pentru a se asigura că contractele de finanțare se pot modifica pe bază de act adițional dacă rezultă din analiza documentației tehnico-economice că modificarea este necesară pentru accesarea împrumutului contractat cu Instituțiile Financiare Internaționale.

**(3)** Modificările pe bază de act adițional la contractele de finanțare ca urmare a analizei realizate de structurile de specialitate ale Instituțiilor Financiare Internaționale pot determina modificări ale valorii contractelor de finanțare,. Modificarea de valoare a proiectului este considerată cheltuială neeligibilă și este suportată sub formă de cofinanțare de către beneficiarul finanțării.

**Art.12 (1)** Creditele bugetare și de angajament necesare încheierii și implementării contractelor de finanțare se cuprind în bugetul ordonatorului principal de credite cu rol de Autoritate de Management pentru Programul Operațional Sănătate pentru a asigura cofinanțarea necesară pentru implementarea proiectelor de infrastructură de sănătate.

**(2)** Pentru evitarea riscului de dezangajare din fondurile alocate din fonduri externe nerambursabile în cadrul Programului Sănătate, se autorizează la plată cu prioritate întreaga valoare a cheltuielilor prezentate la decontare din fondurile europene și contribuția națională, până la epuizarea acestora, urmând ca ulterior să se acceseze fondurile de la bugetul de stat asigurate prin împrumut de la IFI.

**(3)** În limita valorii creditelor bugetare aprobate în bugetul de stat și a plăților efectuate de către ordonatorul principal de credite cu rol de Autoritatea de Management pentru Programul Operațional Sănătate se asigură tragerile anuale sau periodice după caz din împrumuturile contractate cu Instituțiile Financiare Internaționale pentru a asigura necesarul de finanțare pentru implementarea proiectelor de infrastructură de sănătate.

**(4)** Creditelor bugetare aprobate pentru asigurarea cofinanțării proiectelor de infrastructură de sănătate din împrumutul contractat cu Instituțiile Financiare Internaționale le sunt aplicabile prevederile Ordonantei de urgenta nr. 133/2020 privind gestionarea financiară a fondurilor europene pentru perioada de programare 2021-2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziție justă privind cererile de prefinanțare, cererilor de plată, cererilor de rambursare în relația cu beneficiarii autorități publice locale, unități sanitare publice sau parteneriatelor dintre acestea.

**(5)** Cofinanțările asigurate pentru implementarea proiectelor de infrastructură de sănătate sunt considerate prioritare la fundamentarea legii responsabilității fiscal-bugetare, legii de aprobare a bugetului de stat și a rectificărilor bugetare pe parcursul unui an calendaristic pentru asigurarea și aprobarea creditelor de angajament și a creditelor bugetare necesare implementării acestora.

**(6)** Nealocarea de fonduri din împrumuturile contractate cu Instituțiile Financiare Internaționale ca urmare a constrângerilor privind deficitul bugetare sau din alte motive pentru a asigura continuarea implementării proiectelor de infrastructură de sănătate pentru care s-au încheiat contracte de finanțare în condițiile legii și/sau nefinalizarea acestora potrivit prevederilor legale în vigoare pentru proiectele cu finanțare din fonduri externe nerambursabile atrage după sine recuperarea sumelor autorizate la plată din fonduri externe nerambursabile în condițiile prevăzute de OUG nr. 66/2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora.

**(7)** Cheltuielile autorizate la plată din fonduri externe nerambursabile pentru proiectele de infrastructură de sănătate care nu sunt finalizate și/sau nu pot fi continuate ca urmare a imposibilității de alocare a fondurilor din împrumuturi contractate cu Instituțiile Financiare Internaționale sunt cheltuieli definitive ale bugetului de stat.

**Art.13** Beneficiarii proiectelor cu finanțare din fonduri externe nerambursabilă precum și de împrumuturi contractate cu Instituțiile Financiare Internaționale sunt obligați să asigure sustenabilitatea operațională și financiară a proiectelor de investiții publice inclusiv eventualele lucrări de mentenanță și reparații curente după finalizarea implementării acestora pentru o perioadă de cel puțin 5 ani;

**PRIM-MINISTRU**

**NICOLAE-IONEL CIUCĂ**